Document ID: 32008D0055

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Δεκεμβρίου 2007
περί της χρηματοδοτικής συνεισφοράς της Κοινότητας για τη διενέργεια μελέτης στα κράτη μέλη σχετικά με τον επιπολασμό της Salmonella spp. και του ανθεκτικού στη μεθικιλλίνη Staphylococcus aureus σε αγέλες χοίρων αναπαραγωγής
[κοινοποιηθείσα υπό τον αριθμό Ε(2007) 6579]
(2008/55/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20,
Εκτιμώντας τα ακόλουθα:
(1)
Η απόφαση 90/424/ΕΟΚ καθορίζει τις διαδικασίες για τη χρηματοδοτική συνεισφορά της Κοινότητας σε συγκεκριμένα κτηνιατρικά μέτρα, συμπεριλαμβανομένων τεχνικών και επιστημονικών μέτρων. Προβλέπει επίσης ότι η Κοινότητα πρέπει να λάβει ή να βοηθήσει τα κράτη μέλη να λάβουν τα τεχνικά και επιστημονικά μέτρα που είναι αναγκαία για την ανάπτυξη της κοινοτικής νομοθεσίας και εκπαίδευσης ή κατάρτισης στον κτηνιατρικό τομέα.
(2)
Σύμφωνα με το άρθρο 4 και το παράρτημα Ι του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (2), πρέπει να καθοριστεί κοινοτικός στόχος για τη μείωση του επιπολασμού της σαλμονέλας σε αγέλες χοίρων αναπαραγωγής.
(3)
Η ειδική ομάδα της Ευρωπαϊκής Αρχής για την Ασφάλεια των Τροφίμων (ΕΑΑΤ) για τη συλλογή δεδομένων σχετικά με τις ζωονόσους εξέδωσε στις 30 Απριλίου 2007 έκθεση σχετικά με μια πρόταση τεχνικών προδιαγραφών για τη διενέργεια βασικής μελέτης για τον επιπολασμó της σαλμονέλας σε χοίρους αναπαραγωγής (3) (στο εξής «έκθεση για τη σαλμονέλα»).
(4)
Για να καθορισθεί ο κοινοτικός στόχος για τη μείωση του επιπολασμού ζωονόσων και ζωονοσογόνων παραγόντων, όπως προβλέπεται στο άρθρο 4 του κανονισμού (ΕΚ) αριθ. 2160/2003, και για να εξετασθεί η βέλτιστη προσέγγιση για τη μελλοντική αξιολόγηση του βαθμού επίτευξης του εν λόγω στόχου, πρέπει να υπάρχουν συγκρίσιμα στοιχεία για το ποσοστό των εκμεταλλεύσεων με χοίρους αναπαραγωγής που έχουν μολυνθεί από σαλμονέλα στα κράτη μέλη. Τα στοιχεία αυτά δεν είναι διαθέσιμα και, κατά συνέπεια, πρέπει να διεξαχθεί ειδική μελέτη με αντικείμενο την παρακολούθηση του επιπολασμού της σαλμονέλας στους χοίρους αναπαραγωγής για όσο χρονικό διάστημα κρίνεται απαραίτητο ώστε να συνεκτιμηθούν πιθανές εποχικές διακυμάνσεις. Η μελέτη πρέπει να βασίζεται στην έκθεση για τη σαλμονέλα.
(5)
Η έκθεση για τη σαλμονέλα εισηγείται πρόσθετη δειγματοληψία για την αξιολόγηση του επιπολασμού εντός των εκμεταλλεύσεων. Η εν λόγω δειγματοληψία πρέπει να διεξαχθεί από αριθμό κρατών μελών τα οποία να αντιπροσωπεύουν γεωγραφικά τις διαφορετικές καταστάσεις στην Κοινότητα.
(6)
Οι λοιμώξεις που οφείλονται στον ανθεκτικό στη μεθικιλλίνη χρυσίζοντα σταφυλόκοκκο (Staphylococcus aureus) (MRSA) αναγνωρίζονται εδώ και αρκετές δεκαετίες ως σημαντικός κίνδυνος στα νοσοκομεία. Ο MRSA είναι ανθεκτικός στα αντιβιοτικά που χρησιμοποιούνται συνηθέστερα και είναι ιδιαίτερα επικίνδυνος για ασθενείς με ανοσοποιητική ανεπάρκεια. Ο αριθμός των θανάτων που αποδίδονται στον MRSA στο Ηνωμένο Βασίλειο εκτιμάται σε περίπου 3 000 ετησίως. Τα έξοδα της θεραπείας για κάθε ασθενή εκτιμώνται σε 12 000 έως 15 000 ευρώ. Πρόσθετα έξοδα πραγματοποιούνται για προγράμματα υγιεινής και ελέγχου με σκοπό την πρόληψη ή τον περιορισμό των λοιμώξεων στα νοσοκομεία.
(7)
Ένα νέο στέλεχος του MRSA (ST398) ανιχνεύθηκε πρόσφατα σε ζώα παραγωγής σε αρκετά κράτη μέλη. Ειδικότερα, οι χοίροι αναγνωρίζονται ως σημαντική πηγή λοίμωξης για τους χοιροτρόφους ή τους συγγενείς τους λόγω της άμεσης επαφής με τα ζώα αυτά. Η λοίμωξη από το νέο στέλεχος ενδέχεται επίσης να διεισδύσει στα νοσοκομεία, όπως συνέβη παλαιότερα με τον MRSA σε αρκετά κράτη μέλη.
(8)
Προκειμένου να αυξηθεί η ευαισθητοποίηση και να αξιολογηθεί κατά πόσον είναι αναγκαία η λήψη μέτρων για την ανίχνευση και τον έλεγχο του MRSA προκειμένου να μειωθεί ο επιπολασμός του και ο κίνδυνος που συνιστά για τη δημόσια υγεία, πρέπει να υπάρχουν συγκρίσιμα στοιχεία για το ποσοστό των εκμεταλλεύσεων με χοίρους αναπαραγωγής που έχουν μολυνθεί από MRSA (ST398) στα κράτη μέλη. Τα στοιχεία αυτά δεν είναι διαθέσιμα και, κατά συνέπεια, πρέπει να διεξαχθεί ειδική μελέτη με αντικείμενο την παρακολούθηση του επιπολασμού του MRSA στους χοίρους αναπαραγωγής για όσο χρονικό διάστημα κρίνεται απαραίτητο ώστε να συνεκτιμηθούν πιθανές εποχικές διακυμάνσεις.
(9)
Η ειδική ομάδα της Ευρωπαϊκής Αρχής για την Ασφάλεια των Τροφίμων (ΕΑΑΤ) για τη συλλογή δεδομένων σχετικά με τις ζωονόσους εξέδωσε στις 19 Νοεμβρίου 2007 έκθεση η οποία περιλαμβάνει πρόταση τεχνικών προδιαγραφών για τη διενέργεια βασικής μελέτης για τον επιπολασμó του ανθεκτικού στη μεθικιλλίνη Staphylococcus aureus (MRSA) σε χοίρους αναπαραγωγής (στο εξής «έκθεση για τον MRSA») (4). Η έκθεση για τον MRSA περιλαμβάνει συστάσεις σχετικά με το πλαίσιο δειγματοληψίας, το πρωτόκολλο συλλογής δειγμάτων, τις μεθόδους εργαστηριακής ανάλυσης και την υποβολή εκθέσεων. Οι τεχνικές προδιαγραφές της μελέτης που προβλέπεται στην παρούσα απόφαση πρέπει να βασίζονται στη συγκεκριμένη έκθεση.
(10)
Σύμφωνα με την απόφαση 2007/636/ΕΚ της Επιτροπής, της 28ης Σεπτεμβρίου 2007, περί της χρηματοδοτικής συνεισφοράς της Κοινότητας για τη διενέργεια μελέτης στα κράτη μέλη σχετικά με τον επιπολασμό της Salmonella spp. σε αγέλες χοίρων αναπαραγωγής (5), τα κράτη μέλη καλούνται να διενεργήσουν μελέτη σε αγέλες χοίρων αναπαραγωγής από την 1η Ιανουαρίου 2008 έως την 31η Δεκεμβρίου 2008 προκειμένου να αξιολογηθεί ο επιπολασμός της σαλμονέλας. Λαμβανομένων υπόψη της σημασίας του MRSA για τη δημόσια υγεία, του αναδυόμενου κινδύνου των χοίρων ως πηγής λοίμωξης για τους ανθρώπους και της απουσίας συγκρίσιμων στοιχείων για τον επιπολασμό του MRSA σε αγέλες χοίρων αναπαραγωγής σε διάφορα κράτη μέλη, η πρόσθετη δειγματοληψία κατά τη διάρκεια της μελέτης που προβλέπεται από την απόφαση 2007/636/ΕΚ είναι ο ταχύτερος και οικονομικότερος τρόπος αξιολόγησης του επιπολασμού του MRSA σε αγέλες χοίρων αναπαραγωγής στην Κοινότητα.
(11)
Σκοπός της μελέτης είναι η παροχή των τεχνικών πληροφοριών οι οποίες είναι απαραίτητες για την ανάπτυξη της κατάλληλης κοινοτικής νομοθεσίας στον κτηνιατρικό τομέα. Δεδομένου ότι είναι σημαντικό να συλλεχθούν συγκρίσιμα στοιχεία για τον επιπολασμό του MRSA σε χοίρους αναπαραγωγής στα κράτη μέλη, πρέπει να δοθεί χρηματοδοτική συνεισφορά από την Κοινότητα για την τήρηση των ειδικών απαιτήσεων της μελέτης. Είναι σκόπιμο να επιστραφεί το 100 % των δαπανών που πραγματοποιούνται για την αγορά μάκτρων και για εργαστηριακές δοκιμές, έως ένα ανώτατο όριο. Όλες οι άλλες δαπάνες, όπως δειγματοληψία, οδοιπορικά και διαχείριση δεν είναι επιλέξιμες για κοινοτική χρηματοδοτική συνεισφορά.
(12)
Η χρηματοδοτική συνεισφορά της Κοινότητας χορηγείται εφόσον η μελέτη διεξάγεται σύμφωνα με τις σχετικές διατάξεις της κοινοτικής νομοθεσίας και εφόσον πληρούνται ορισμένες άλλες προϋποθέσεις, συμπεριλαμβανομένης της διαβίβασης των αποτελεσμάτων εντός καθορισμένων προθεσμιών.
(13)
Για λόγους διοικητικής αποτελεσματικότητας, όλες οι δαπάνες που υποβάλλονται για χρηματοδοτική συνεισφορά από την Κοινότητα εκφράζονται σε ευρώ. Σύμφωνα με τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (6), η ισοτιμία μετατροπής για τις δαπάνες που πραγματοποιούνται σε άλλο νόμισμα πλην του ευρώ πρέπει να είναι η τελευταία συναλλαγματική ισοτιμία της Ευρωπαϊκής Κεντρικής Τράπεζας που βρίσκεται σε ισχύ πριν από την πρώτη ημέρα του μήνα κατά τον οποίο υποβάλλεται η αίτηση από το ενδιαφερόμενο κράτος μέλος. Για λόγους σαφήνειας και διαφάνειας, η απόφαση 2007/636/ΕΚ πρέπει να καταργηθεί και να θεσπισθεί χρηματοδοτική συνεισφορά της Κοινότητας για τη διενέργεια μελετών σχετικά με τον επιπολασμό της σαλμονέλας και του MRSA στην κοινή αυτή απόφαση.
(14)
Προκειμένου να διασφαλισθεί η συνεκτικότητα κατά τη διενέργεια των μελετών, η παρούσα απόφαση πρέπει να εφαρμοσθεί από την 1η Ιανουαρίου 2008, ημερομηνία εφαρμογής της απόφασης 2007/636/ΕΚ.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
Η παρούσα απόφαση θεσπίζει κανόνες ως προς την κοινοτική χρηματοδοτική συνεισφορά για τη διενέργεια μελετών στα κράτη μέλη σχετικά με την αξιολόγηση του επιπολασμού της Salmonella spp. («μελέτη για τη σαλμονέλα») και του ανθεκτικού στη μεθικιλλίνη Staphylococcus aureus (MRSA) («μελέτη για τον MRSA») εντός της Κοινότητας σε χοίρους αναπαραγωγής που υποβάλλονται σε δειγματοληψία σε επίπεδο εκμετάλλευσης.
Άρθρο 2
Ορισμός
Για τους σκοπούς της παρούσας απόφασης, ως «αρμόδια αρχή» νοείται η αρχή ή οι αρχές ενός κράτους μέλους, όπως ορίζεται στο άρθρο 3 του κανονισμού (ΕΚ) αριθ. 2160/2003.
Άρθρο 3
Πεδίο εφαρμογής των μελετών
1. Τα κράτη μέλη καλούνται να διεξαγάγουν τη μελέτη για τη σαλμονέλα σύμφωνα με τα Μέρη Α και Β του παραρτήματος I έως την 31η Δεκεμβρίου 2008.
2. Τα κράτη μέλη καλούνται να διεξαγάγουν τη μελέτη για τον MRSA σύμφωνα με τα Μέρη Α και Γ του παραρτήματος I έως την 31η Δεκεμβρίου 2008.
Άρθρο 4
Διεξαγωγή δειγματοληψίας και αναλύσεων
Η δειγματοληψία και η ανάλυση για τους σκοπούς της μελέτης διενεργούνται από την αρμόδια αρχή ή υπό την εποπτεία της σύμφωνα με τις τεχνικές προδιαγραφές του παραρτήματος I.
Άρθρο 5
Όροι για τη χορήγηση της χρηματοδοτικής συνεισφοράς της Κοινότητας
1. Η χρηματοδοτική συνεισφορά της Κοινότητας στις δαπάνες των αναλύσεων χορηγείται στα κράτη μέλη μέχρι του μέγιστου συνολικού ποσού συγχρηματοδότησης που ορίζεται στο παράρτημα II της παρούσας απόφασης για ολόκληρη τη διάρκεια των μελετών που προβλέπονται στην παρούσα απόφαση.
2. Η χρηματοδοτική συνεισφορά της Κοινότητας η οποία προβλέπεται στην πρώτη παράγραφο χορηγείται στα κράτη μέλη υπό την προϋπόθεση ότι οι μελέτες για τη σαλμονέλα και τον MRSA διεξάγονται σύμφωνα με τις σχετικές διατάξεις της κοινοτικής νομοθεσίας, συμπεριλαμβανομένων των κανόνων για τον ανταγωνισμό και την ανάθεση δημόσιων συμβάσεων, και εφόσον πληρούνται οι ακόλουθες προϋποθέσεις:
α)
θέση σε ισχύ των κατάλληλων νομοθετικών, κανονιστικών και διοικητικών διατάξεων για τη διεξαγωγή των μελετών το αργότερο έως την ημερομηνία εφαρμογής της παρούσας απόφασης·
β)
υποβολή στην Επιτροπή, έως την 31η Μαΐου 2008 το αργότερο, έκθεσης προόδου η οποία περιλαμβάνει τα στοιχεία που απαριθμούνται στο Μέρος Δ του παραρτήματος I και καλύπτει τους τρεις πρώτους μήνες των μελετών·
γ)
υποβολή στην Επιτροπή, έως την 31η Μαρτίου 2009 το αργότερο, τελικής έκθεσης σχετικά με την εκτέλεση της μελέτης, συνοδευόμενης από τα παραστατικά των δαπανών που πραγματοποιήθηκαν από τα κράτη μέλη για τις αναλύσεις και τα αποτελέσματα που επιτεύχθηκαν κατά την περίοδο από την 1η Ιανουαρίου 2008 έως την 31η Δεκεμβρίου 2008·
δ)
αποτελεσματική εφαρμογή των μελετών.
Τα παραστατικά των πραγματοποιούμενων δαπανών που αναφέρονται στη δεύτερη παράγραφο στοιχείο γ) πρέπει να περιλαμβάνουν τουλάχιστον τις πληροφορίες που ορίζονται στο παράρτημα III.
3. Εάν η τελική έκθεση που αναφέρεται στην παράγραφο 2 στοιχείο γ) υποβληθεί μετά τις 31 Μαρτίου 2009, αλλά πριν από την 30ή Απριλίου 2009, η καταβλητέα από την Κοινότητα χρηματοδοτική συνεισφορά μειώνεται κατά 25 %.
Εάν η τελική έκθεση υποβληθεί μετά την 30ή Απριλίου 2009, αλλά πριν από τις 31 Μαΐου 2009, η χρηματοδοτική συνεισφορά μειώνεται κατά 50 %.
Εάν η τελική έκθεση υποβληθεί μετά τις 31 Μαΐου 2009, δεν καταβάλλεται καμία χρηματοδοτική συνεισφορά.
Άρθρο 6
Μέγιστα επιστρεφόμενα ποσά
1. Τα μέγιστα ποσά της χρηματοδοτικής συνεισφοράς της Κοινότητας που επιστρέφονται στα κράτη μέλη για τις δαπάνες των αναλύσεων που καλύπτονται από τη μελέτη για τη σαλμονέλα δεν υπερβαίνουν τα ακόλουθα:
α)
20 ευρώ ανά δοκιμή βακτηριολογικής ανίχνευσης της Salmonella spp.·
β)
30 ευρώ ανά δοκιμή για τον προσδιορισμό του οροτύπου των σχετικών απομονωθέντων στελεχών.
2. Τα μέγιστα ποσά της χρηματοδοτικής συνεισφοράς της Κοινότητας που επιστρέφονται στα κράτη μέλη για τις δαπάνες των αναλύσεων που καλύπτονται από τη μελέτη για τον MRSA δεν υπερβαίνουν τα ακόλουθα:
α)
30 ευρώ ανά δοκιμή βακτηριολογικής ανίχνευσης του MRSΑ·
β)
8 ευρώ ανά ταυτοποίηση της παρουσίας MRSA μέσω αλυσιδωτής αντίδρασης πολυμεράσης (PCR)·
γ)
25 ευρώ ανά τυπολόγηση σταφυλόκοκκου τύπου Α (Spa typing)·
δ)
150 ευρώ ανά τυπολόγηση πολυτοπικού προσδιορισμού αλληλουχίας (MLST typing) σχετικών απομονωθέντων στελεχών·
ε)
1,25 ευρώ ανά μάκτρο.
Άρθρο 7
Συλλογή στοιχείων, αξιολόγηση και υποβολή εκθέσεων
1. Η αρχή που είναι αρμόδια για την εκπόνηση της ετήσιας εθνικής έκθεσης σύμφωνα με το άρθρο 9 παράγραφος 1 της οδηγίας 2003/99/ΕΚ του Ευρωπαϊκού Κοινοβουλίου και του Συμβουλίου (7) συλλέγει και αξιολογεί τα αποτελέσματα των μελετών και τα διαβιβάζει στην Επιτροπή.
2. Η Επιτροπή διαβιβάζει τα εθνικά στοιχεία και την αξιολόγηση που αναφέρονται στην πρώτη παράγραφο στην Ευρωπαϊκή Αρχή για την Ασφάλεια των Τροφίμων, η οποία τα εξετάζει.
3. Τα εθνικά στοιχεία και τα αποτελέσματα δημοσιοποιούνται κατά τρόπο ώστε να διασφαλίζεται η εμπιστευτικότητα.
Άρθρο 8
Συντελεστής μετατροπής για τις δαπάνες
Όταν οι δαπάνες ενός κράτους μέλους πραγματοποιούνται σε άλλο νόμισμα πλην του ευρώ, το ενδιαφερόμενο κράτος μέλος το μετατρέπει σε ευρώ εφαρμόζοντας την τελευταία συναλλαγματική ισοτιμία της Ευρωπαϊκής Κεντρικής Τράπεζας που βρίσκεται σε ισχύ πριν από την πρώτη ημέρα του μήνα κατά τον οποίο υποβάλλεται από το ενδιαφερόμενο κράτος μέλος η αίτηση για χρηματοδοτική συνεισφορά της Κοινότητας.
Άρθρο 9
Κατάργηση της απόφασης 2007/636/ΕΚ
Η απόφαση 2007/636/ΕΚ καταργείται.
Άρθρο 10
Εφαρμογή
Η παρούσα απόφαση εφαρμόζεται από την 1η Ιανουαρίου 2008.
Άρθρο 11
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 20 Δεκεμβρίου 2007.

Labels: 0
18
15
6